Йоханесбург
Йоханесбург () е най-големият град в Република Южна Африка и най-важният промишлен и финансов център на страната. Той е център на провинция Хаутенг и седалище на Конституционния съд на ЮАР.

История 

Първоначално района около днешния град Йоханесбург е бил населен с бушмени. До 13 век негроидни народи говорещи на езика банту се заселват от Централна Африка в южна, и посегателстват над местните бушмени. Към средата на 18 век в района трайно се установява общността Сото-Тсвана.

Градът е основан през 1886 и в околностите му са произведени 40% от златото в света.

След ликвидирането на апартейда в ЮАР в началото на 90-те години на 20 век и миграцията на селско население към града, престъпността става проблем номер едно за Йоханесбург.

География 
Градът се намира в източната част на платото Хайфелт, на 1753 метра надморска височина.

Климат 
Климатът в Йоханесбург е субтропичен. Разграничават се два сезона: лято, продължаващо от октомври до април и зима (от май до септември). Дневните температури са високи през лятото, а в късните часове на деня се наблюдават валежи. През зимата времето е слънчево и сухо през деня и студено през нощта. Температурите обикновено не са толкова високи, колкото в други места от същата климатична област поради високото разположение на града. Средната максимална температура през януари е 25.6 °C, а през юни е около 16 °C. Средното количество на валежите е 713 мм като количеството им е по-високо през зимата. Най-ниската температура, измерена в Йоханесбург е -8.2 °C

Население 
Населението на града през 2001 година е 894 715 души, от които 231 263 са бели.

Според оценки българската общност в Йоханесбург е около 25 000 души.

Транспорт 
Йоханесбург е сравнително нов голям град и няма удобна обществена транспортна система. Значителен брой от жителите на града са зависими от превоза с микробус.

Летища 
Града се обслужва главно от Международно летище О. Р. Тамбо (по-рано известно като Международно летище Ян Смьотс), което извършва вътрешни и международни полети. На северозапад от града е разположено Международно летище Лансерия, което се използва за търговски полети до Кейптаун, Дърбан, Порт Елизабет, Ботсвана, и Сън Сити. Други летища са Летище Ранд и Grand Central Airport.

Образование 
В Йоханесбург има държавни и частни университети. Местни университети са Университета на Витватерсранд и Йоханесбургски университет.

Йоханесбургския университет е образуван на 1 януари 2005 година, при сливането на университетите Technikon Witwatersrand (TWR) и Rand Afrikaans University (RAU). Новосформирания универстет предлага обучение основно на английски и Африкаанс, въпреки че курсовете могат да се вземат в някой от официалните езици на Южна Африка.

Забележителности 
Градът е смесица от викторианска и съвременна архитектура. Сградата на Главния Площад с часовника се смята за най-красивото здание на Йоханесбург. То датира от 1897 година. Часовникът е изработен в лондонската работилница, направила частите за Биг Бен. На ъгъла на улиците „Симондс“ и „Маркет“ се намира сградата на Централната библиотека. Там са разположени също историческият и геологическият музей. В Музея на изобразителните изкуства на Йоханесбург са събрани платна на Пикасо, Ван Гог, Роден. В околностите му се намира Музеят на Африка. Палеонтологическия музей съхранява останки на първобитни хора. Съхранява се също скелет на динозавър, населявал територията на Южна Африка преди 130 млн. години.

Известни личности 
 Родени в Йоханесбург
 Фредерик де Клерк (р. 1936), политик
 Мириам Макеба (1932 – 2008), певица
 Дейв Матюс (р. 1967), музикант
 Ричард Мейсън (р. 1977), писател
 Кгалема Мотланте (р. 1949), политик
 Стивън Пиенар (р. 1982), футболист
 Уилям Фергюсън (р. 1940), автомобилен състезател
 Кевин Ширли (р. 1960), музикален продуцент

 Починали в Йоханесбург
 Лъки Дубей (1964 – 2007), музикант
 Лудвиг Лахман (1906 – 1990), икономист
 Хю Масекела (1939 – 2018), музикант
 Реза Шах Пахлави (1878 – 1944), шахиншах на Иран
 Фредерик ван Зейл Слаберт (1940 – 2010), политик
 Джейми Юис (1921 – 1996), режисьор

 Други
 Дезмънд Туту (р. 1931), духовник, живее в града от 1943

Побратимени градове

Източници

Външни препратки 
 Официален сайт на Йоханесбург
 Официален сайт за туризъм в Йоханесбург